Danmark vil mangle 90.000 håndværkere, metalarbejdere og andre faglærte, hvis det nuværende uddannelsesmønster fortsætter i de næste 15 år.

Omvendt vil der være 85.000 ufaglærte, som der ikke er job til på arbejdsmarkedet anno 2030. Og der vil være cirka 55.000 akademikere i overskud. Det er resultatet af en endnu ikke offentliggjort rapport, som hovedorganisationen LO og fagforbundet Dansk Metal står bag. Udviklingen skal vendes.

»Når vi nu ved, at vi får brug for flere faglærte i fremtiden, og vi samtidig ved, at der bliver for mange ufaglærte og for mange akademikere, så er det jo helt skævt, at vi har indrettet et system, hvor de unge fravælger erhvervsuddannelserne, mens rekordmange bliver optaget på universiteterne år efter år«, siger LO-sekretær Ejner K. Holst.